input: KOMISIJAS REGULA (ES) Nr. 545/2013
  (2013. gada 14. jūnijs),
  ar kuru groza Eiropas Parlamenta un Padomes Regulas (EK) Nr. 1334/2008 I pielikumu attiecībā uz aromatizējošo vielu 3-acetil-2,5-dimetiltiofēnu
  (Dokuments attiecas uz EEZ)
  EIROPAS KOMISIJA,
  ņemot vērā Līgumu par Eiropas Savienības darbību,
  ņemot vērā Eiropas Parlamenta un Padomes 2008. gada 16. decembra Regulu (EK) Nr. 1334/2008 par aromatizētājiem un dažām pārtikas sastāvdaļām ar aromatizētāju īpašībām izmantošanai pārtikā un uz tās un par grozījumiem Padomes Regulā (EEK) Nr. 1601/91, Regulās (EK) Nr. 2232/96 un (EK) Nr. 110/2008 un Direktīvā 2000/13/EK (1) un jo īpaši tās 11. panta 3. punktu,
  ņemot vērā Eiropas Parlamenta un Padomes 2008. gada 16. decembra Regulu (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2), un jo īpaši tās 7. panta 6. punktu,
  tā kā:
  (1)
  Ar Komisijas Īstenošanas regulu (ES) Nr. 872/2012 (3) tika pieņemts aromatizējošo vielu saraksts, kā arī iekļauts Regulas (EK) Nr. 1334/2008 I pielikuma A daļā.
  (2)
  Minēto sarakstu var atjaunināt saskaņā ar vienoto procedūru, kas minēta Regulā (EK) Nr. 1331/2008, vai nu pēc Komisijas iniciatīvas, vai pēc dalībvalsts vai ieinteresētas personas iesnieguma saņemšanas.
  (3)
  Aromatizējošā viela 3-acetil-2,5-dimetiltiofēns (FL Nr. 15.024) ir iekļauta sarakstā kā aromatizējoša viela, kam tiek veikta novērtēšana un par kuru ir jāiesniedz papildu zinātniskie dati. Pieteikuma iesniedzējs ir iesniedzis minētos datus.
  (4)
  Eiropas Pārtikas nekaitīguma iestāde ir novērtējusi iesniegtos datus un 2013. gada 15. maija secinājumā atzinusi, ka 3-acetil-2,5-dimetiltiofēns ir mutagēns gan in vitro, gan in vivo, tāpēc 3-acetil-2,5-dimetiltiofēna kā aromatizējošas vielas lietošana rada bažas par kaitīgumu (4).
  (5)
  Tādējādi 3-acetil-2,5-dimetiltiofēna izmantošana neatbilst vispārīgajiem aromatizētāju izmantošanas nosacījumiem, kas minēti Regulas (EK) Nr. 1334/2008 4. panta a) punktā. Tādēļ, lai aizsargātu cilvēku veselību, minētā viela nekavējoties būtu jāsvītro no saraksta.
  (6)
  Lai no Savienības saraksta svītrotu vielu, kas rada bažas par kaitīgumu, Komisijai būtu jāizmanto steidzamības procedūra.
  (7)
  Saskaņā ar Regulas (EK) Nr. 1334/2008 30. pantu aromatizējošas vielas, kas nav iekļautas Savienības sarakstā, atļauts laist tirgū un lietot pārtikā vai uz tās līdz 2014. gada 22. oktobrim. Minētais pārejas periods nebūtu jāattiecina uz 3-acetil-2,5-dimetiltiofēnu.
  (8)
  Ņemot vērā to, ka 3-acetil-2,5-dimetiltiofēna izmantošanas līmenis ir ļoti zems un Eiropas Savienībā ik gadu pārtikai pievienotās minētās vielas kopējais daudzums ir neliels, minētās vielas klātbūtne pārtikā nerada tūlītējas bažas par kaitīgumu. Tādēļ, ņemot vērā arī tehniskos un ekonomiskos apsvērumus, būtu jānosaka pārejas periodi attiecībā uz pārtiku, kas satur aromatizējošo vielu 3-acetil-2,5-dimetiltiofēnu un kas ir laista tirgū vai nosūtīta no trešām valstīm uz Savienību pirms šīs regulas stāšanās spēkā.
  (9)
  Tāpēc attiecīgi būtu jāgroza Regula (EK) Nr. 1334/2008.
  (10)
  Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
  IR PIEŅĒMUSI ŠO REGULU.
  1. pants
  Regulas (EK) Nr. 1334/2008 I pielikuma A daļu groza saskaņā ar šīs regulas pielikumu.
  2. pants
  1. Aizliegts laist tirgū 3-acetil-2,5-dimetiltiofēnu kā aromatizējošu vielu un izmantot minēto vielu pārtikā vai uz tās.
  2. Aizliegts laist tirgū pārtiku, kas satur aromatizējošo vielu 3-acetil-2,5-dimetiltiofēnu.
  3. Aizliegts importēt 3-acetil-2,5-dimetiltiofēnu kā aromatizējošu vielu, un aizliegts importēt tādu pārtiku, kas satur aromatizējošo vielu 3-acetil-2,5-dimetiltiofēnu.
  3. pants
  1. Atkāpjoties no 2. panta 2. punkta, pārtiku, kas satur aromatizējošo vielu 3-acetil-2,5-dimetiltiofēnu un kas ir likumīgi laista tirgū pirms šīs regulas spēkā stāšanās dienas, drīkst laist tirgū līdz izlietošanas termiņa vai minimālā derīguma termiņa beigām.
  2. Šīs regulas 2. pantu nepiemēro tādas pārtikas sūtījumiem, kura satur aromatizējošo vielu 3-acetil-2,5-dimetiltiofēnu, ja šādas pārtikas importētājs var pierādīt, ka tie ir nosūtīti no attiecīgās trešās valsts un ir atradušies ceļā uz Savienību pirms šīs regulas spēkā stāšanās dienas.
  4. pants
  Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
  Šī regula uzliek saistības kopumā un ir tieši piemērojama visās dalībvalstīs.
  Briselē, 2013. gada 14. jūnijā